Pensaue sus era guèrra madeish que totes es hemnes; cranhie per sa frair, qu’ère ena armada, e sentie un prigond orror dauant dera incomprensibla crudeutat des òmes, que s’aucien es uns as auti, mès que non comprenie eth sòn significat; pensaue qu’ère coma totes, a maugrat de qué Dessalles, eth sòn constant interlocutor, apassionadaments interessat peth curs des operacions militares, sajaue d’explicar-li es sòns punts d’enguarda; a maugrat de qué era gent de Diu condaue orrificada, cadun ara sua manèra, es rumors que circulauen peth pòble sus er adveniment der Anticrist; a maugrat de qué Julie, ara princessa Drubetskaia, auie reprenut era sua correspondéncia damb era e l’escriuie dera capitau estant cartes fòrça patriotiques.